આ કાર્યક્રમ હેઠળ ફર્સ્ટ રિસ્પોન્ડર્સ તરીકે ૨૬ પોલીસ અધિકારી-કર્મચારીઓને તાલીમ આપવામાં આવી છે. આ ઉપરાંત ગુજરાત ફોરેન્સિક સાયન્સ યુનિવર્સિટી દ્વારા ૨૨ પોલીસ અધિકારીશ્રીઓને સાયબર ક્રાઈમ ઇન્વેસ્ટિગેશન ઓફિસર તરીકે તાલીમ આપવામાં આવી છે. ફોરેન્સિક સાયન્સ યુનિવર્સિટીના ડાયરેક્ટર શ્રી જે. એમ. વ્યાસ જણાવે છે, ‘કોમ્પ્યુટર સજ્જતા અને સાવચેતી વિના આ સમસ્યાનો ઉકેલ શક્ય નથી.’ વાત પણ સાચી છે. કારણ કે, સાયબર ક્રાઈમમાં જાત જાતના ગુનાનો સમાવેશ થાય છે. આવા ગુનાની ટૂંકી વ્યાખ્યા કરવી હોય તો કહી શકાય કે, ‘જેમાં કોમ્પ્યુટરનો સાધન અથવા લક્ષ્ય અથવા બંને તરીકે ઉપયોગ થયો હોય તેવા દરેક પ્રકારના ગેરકાયદેસરનાં કાર્યો.’ એનો અર્થ એ થયો કે, સાયબર ક્રાઈમમાં વ્યક્તિગત છેતરપિંડીથી માંડીને વૈશ્ર્વિક અસરો કરતાં સાયબર ટેરરીઝમ ગુનાઓ જોવા મળે છે. આ ગુનાઓમાં મુખ્યત્વે ક્રેડિટકાર્ડ, એટીએમ કાર્ડ, ઇન્ટરનેટ બેન્કિંગ, ઈ-વોલેટ વગેરેની છેતરપિંડી જેવા આર્થિક અપરાધો ઉપરાંત હેકીંગ, ઈ-મેલ, સ્પૂફ્રીંગ, ફીશીંગ વગેરે જેવા ધંધાકીય વ્યવહારોને લગતા મોટા પાયાના ગુનાઓ કે કોઈ સંખ્યા કે દેશની સુરક્ષાને લગતા ડેટાની કોમ્પ્યુટર હેકર્સ દ્વારા ચોરી થવી. આવા અનેક ગુનાઓ આ સાયબર ક્રાઈમ હેઠળ સમાવિષ્ટ થાય છે. એટલે જ એવું માનવામાં આવે છે કે, જો ત્રીજું વિશ્ર્વયુદ્ધ થાય તો બંદૂક, ટેન્ક કે મિસાઈલ નહીં, સાયબર સ્પેસમાં આ યુદ્ધ ખેલાશે એટલે કે, જમીન, હવા અને જળ કે અવકાશ ઉપરાંત સાયબર સ્પેસ એક નવું રણમેદાન વિશ્ર્વયુદ્ધ માટે બની શકે ! જો અગમચેતી રાખવામાં નહીં આવે તો, જેમ જેમ કોમ્પ્યુટરનો-ઇન્ટરનેટનો વપરાશ વધતો જશે તેમ તેમ સાયબર ગુનાખોરીનો વ્યાપ પણ વધતો જશે.